

**Cegléd Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

|  |  |
| --- | --- |
| Ügyiratszám: C/…../2025.  Előterjesztő: Dr. Csáky András polgármester  Ügyintéző/rendeletszerkesztő: Jáger Mária vezető-főtanácsos | **Tárgy**: a helyi kitüntetésekről szóló önkormányzati rendelet felülvizsgálata |

**ELŐTERJESZTÉS**

a Képviselő-testület 2025. december 18-ai nyilvános ülésére

**Tisztelt Képviselő-testület!**

**Emlékeztető**: szeptember 18-ai ülésünkön képviselői indítvány érkezett a helyi elismerések bővítésére, az év mentőse, tűzoltója, rendőre, polgárőre kategóriákban. Az előterjesztő rövid leírást is mellékelt az elismerésben részesíthető személyek körét illetően, és az átadás napját a március 15-ei nemzeti ünnep alkalmára javasolva kijelölni.

A Képviselő-testület az indítvánnyal kapcsolatban a 406/2025. (IX. 18.) Ök. határozatában az alábbi tartalommal döntött:

1. ***Felülvizsgálja*** *a helyi kitüntetések alapításáról és adományozásának rendjéről szóló rendeletét, melynek érdekében:*
   1. *Utasítja a Ceglédi Közös Önkormányzati Hivatalt, hogy* ***2025. decemberi ülésére készítsen előterjesztést****,* ***melynek célja a későbbi rendelettervezetben foglalt elismerések és azok célcsoportjainak, azokkal kapcsolatos irányok meghatározása****.*
   2. *Felkéri Cegléd Város Önkormányzata Képviselő-testületének Bizottságait, hogy* ***2025. november 30-ig tegyenek javaslatokat*** *a 1.1. pont megalapozásához, a kapcsolódó ágazatokhoz, különösen mentők, tűzoltók, rendőrség, polgárőrség.*
2. *Kifejezi azon szándékát, hogy* ***2026. januári testületi ülésén tárgyalni kívánja a 8/2003.(XII.23.) önkormányzati rendelet módosításának tervezetét****, valamint dönteni kíván a kapcsolódó fedezetről.”*

Az idézett döntés 1.2. alpontjával kapcsolatban a megjelölt határidőig képviselői, bizottsági indítvány nem érkezett.

Megszületett azonban a 2026. évi költségvetés tervezési szempontjait rögzítő döntéssorozat, melyek közül az 525/2025. (XI. 20.) Ök. határozat 1.4. alpontja meg is adja *a helyi kitüntetések alapításáról és adományozásának rendjéről szóló 38/2003. (XII. 31.) Ök. rendelet* (Ör.) felülvizsgálat lényeges szempontjait:

*„1.4.* ***kategóriánként legfeljebb egy helyi kitüntetést adományoz, egységesen egy havi*** *– tízezer forintra kerekített –* ***garantált bérminimumnak megfelelő pénzjutalommal*** *– a díszpolgári címet és a Gubody díjat ide nem értve”*

*Magyarország címerének és zászlajának használatáról, valamint állami kitüntetéseiről szóló 2011. évi CCII. törvény* 22. § (1) bekezdése így rendelkezik:

*„****A feladatkörével összefüggő******egyes kiemelkedő tevékenységek****, teljesítmények* ***elismerésére*** *kitüntető címet, díjat, oklevelet, plakettet vagy más elismerést (a továbbiakban: elismerés)* ***alapíthat és adományozhat****.”*

Az Ör. hatályos szövege a Nemzeti Jogszabályban érhető el:

<https://or.njt.hu/eli/731234/r/2003/38>

Az Ör. eddig hat alkalommal volt módosítva, de címe, a bevezetőjében felhatalmazásként hivatkozott, már nem hatályos jogszabályok és az elavult szerkezet szokványos módosítással nem javítható.

**Javasolom a tárgykörben az alábbi rendelettervezetnek megfelelő új önkormányzati rendelet elfogadását:**

* **2026. január 1-jei hatállyal,**
* **az elavult bevezető rész hatályos jogszabályoknak megfelelő preambulumba foglalásával,**
* **a jogalkotási előírásoknak megfelelő szerkezettel;**
* **az elismerések elnevezésére és leírására vonatkozó rendelkezések megismétlésével, illetve**
* **a szeptemberi képviselői indítvány szerinti bővítésével, továbbá**
* **figyelemmel a 406/2025.(IX. 18.) Ök. határozatra, valamint**
* **az 525/2025. (XI. 20.) Ök. határozat 1.4. pontjára.**

*A jogalkotásról szóló 2010. évi CXXX.* *törvény* (a továbbiakban: Jat.) 17. §-ában előírt előzetes hatásvizsgálat értelmében:

1. A rendelet
   * társadalmi hatása: a helyi elismerések ünnepi hagyományt és értékes, pozitív példát hordoznak
   * gazdasági hatása: nem releváns
   * költségvetési hatása: az új rendelet alapján a pénzjutalommal járó kitüntetésekből évente egy adományozható, ami jelentős megtakarítást eredményez az előző év ilyen irányú kiadásaihoz képest
2. Környezeti, egészségi következményei: nem értékelhetők
3. Adminisztratív terhek: a hatályos önkormányzati rendelethez viszonyítva továbbra sem számottevőek

Az előterjesztést a **valamennyi állandó bizottság** tárgyalja. A bizottságok véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal a *Magyarország helyi önkormányzatairól szóló* 2011. évi CLXXXIX. törvény 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az 50. § rendelkezései alapján – figyelemmel a 42. § 1. pontjában foglalt rendelkezésre – **minősített** szavazati arányt igényel.

Cegléd, 2025. december 8.

Dr. Csáky András

polgármester

Láttam:

Hegedűs Ágota

alpolgármester

Az előterjesztést láttam:

Dr. Diósgyőri Gitta

címzetes főjegyző

**Cegléd Város Önkormányzata Képviselő-testületének**

**.../2025. (XII. 19.) önkormányzati rendelete**

**a helyi elismerések alapításáról és adományozásának rendjéről**

[1] E rendelet célja az, hogy újraszabályozza Cegléd Város Önkormányzata által alapított, önkormányzati feladatkörhöz kapcsolódó helyi elismerések tárgykörét, a hatályos jogszabályi és jogszabály szerkesztési követelményeknek megfelelően.

[2] Cegléd Város Önkormányzatának Képviselő-testülete Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján, az Alaptörvény 32. cikk (1) bekezdés i) pontjában meghatározott feladatkörben eljárva a következőket rendeli el:

**1. Általános rendelkezések**

**1. §**

(1)Cegléd Város Önkormányzata, a külön önkormányzati rendelettel alapított Cegléd Város Díszpolgára cím és a külön önkormányzati rendelettel alapított Gubody Ferenc Díj mellett, a 38/2003. (XII. 31.) Ök. rendelettel a feladatkörével összefüggő egyes kiemelkedő tevékenységek, teljesítmények elismerésére a következőhelyi kitüntetéseket alapította:

a) Díjak:

*aa)* Cegléd Város Pedagógiai Díja

*ab)* Cegléd Város Sportjáért Díj

b) Kitüntető címek:

*ba)* A testvérvárosi kapcsolatokért

*bb)* Cegléd város idegenforgalmáért

c) Szakmai elismerések:

*ca)* Cegléd Város Egészségügyéért

*cb)* Cegléd Város Kultúrájáért

*cc)* Cegléd Város Szociális Szolgálatáért

(2) Cegléd Város Önkormányzata az (1) bekezdésben megállapított helyi kitüntetések mellett e rendeletével a következő további szakmai elismeréseket alapítja:

a) év Mentőse,

b) év Tűzoltója

c) év Rendőre

d) év Polgárőre

**2. §**

(1) E rendelet alapján évente legfeljebb egy díj valamint egy szakmai elismerés adományozható.

(2) E rendelet, továbbá a díszpolgári cím adományozásáról, valamintGubody Ferenc Díj alapításáról és adományozásának rendjéről szóló külön önkormányzati rendelet alapján adományozott kitüntetésekre javaslatot az *1. melléklet* szerinti nyomtatvány kitöltésével, vagy annak megfelelő tartalmú beadvány benyújtásával lehet.

(3) E rendelet alapján kitüntetés posztumusz nem adományozható.

(4) A javaslatokat a képviselő-testület és szervei szervezeti és működési szabályzatáról szóló önkormányzati rendeletben megállapított önkormányzati szerv véleményezi, és döntésre a Képviselő-testület elé terjeszti.

(5) E rendelet alapján adományozott kitüntetést a polgármester vagy megbízottja adja át a kitüntetett, vagy megbízottja részére.

(6) Az e rendelet alapján kitüntetetett személy öt év elteltével ismételten városi kitüntetésben részesíthető.

**3. §**

Az e rendelet, továbbá a díszpolgári cím adományozásáról szóló külön önkormányzati rendelet, valamint a Gubody Ferenc Díj alapításáról és adományozásának rendjéről szóló külön önkormányzati rendelet alapján adományozott kitüntetésekről az önkormányzat hivatala jogcímenként nyilvántartást vezet, és a kitüntetettek méltatását folyamatosan közzéteszi az önkormányzat hivatalos honlapján.

**4. §**

1. Az 1. § (1) bekezdés a) és c) pontja szerint megállapított kitüntetéssel a *2. melléklet*ben leírt emléktárgy mellett a tárgy évben érvényes garantált bérminimum tízezer forintra kerekített bruttó összegének megfelelő pénzjutalom jár.
2. Az 1. § (2) bekezdés szerint megállapított kitüntetéssel a *2. mellékletben* leírt emléktárgy mellett bruttó százezer forint pénzjutalom jár.
3. A pénzjutalom az általános szabályok szerint adóköteles.

**5. §**

(1) Az e rendelet alapján, továbbá a díszpolgári cím adományozásáról szóló külön önkormányzati rendelet, valamint a Gubody Ferenc Díj alapításáról és adományozásának rendjéről szóló külön önkormányzati rendelet alapján adományozott kitüntetést Cegléd Város Önkormányzata megvonhatja attól, aki arra méltatlanná vált. A kitüntetés megvonását az érintettel közölni kell.

(2) A kitüntetés birtokolására méltatlanná válik az, akit jogerős bírói ítélettel a közügyektől eltiltottak.

**2. Díjak**

**6. §**

(1) *Cegléd Város Pedagógiai Díja* adományozható a Cegléden működő köznevelési, vagy szakképző intézményben dolgozó óvodapedagógusnak, pedagógusnak és oktatónak, aki kiemelkedő eredményt ért el az óvodai, iskolai oktató-nevelő munkában, a tehetséggondozás területén, magas fokú pedagógiai és szakmai felkészültsége alapján élen jár az újszerű és hatékony tanítási, oktatási módszerek kidolgozásában és alkalmazásában, valamint példamutató magatartást tanúsít közösségi és magánéletében.

(2) A díj odaítélésére bármely ceglédi polgár, vagy közösség javaslatot tehet - egy jelöltre, megfelelő indokolással. A javaslatot legkésőbb május 1-jéig a polgármesterhez kell eljuttatni.

(3) A díj pedagógusnap alkalmából kerül átadásra.

**7. §**

(1) *Cegléd Város Sportjáért Díj* adományozható annak a személynek, aki Cegléd város érdekében a sportélet valamely területén kimagasló teljesítményt nyújtott, vagy huzamosabb időn át folytatott kiemelkedő munkát; aki a testnevelés és sport szellemi, anyagi gyarapodásáért példaértékűen dolgozott; aki példamutató magatartást tanúsít a közösségi és magánéletben egyaránt.

(2) A díj odaítélésére javaslatot tehet bármely ceglédi polgár, vagy közösség megfelelő indokolással. A javaslatot legkésőbb november 30. napjáig a polgármesterhez kell eljuttatni.

(3) A díj Gál József világbajnoki győzelmének napján március 24-én, vagy ehhez az eseményhez fűződő rendezvényen kerül átadásra.

**3. Kitüntető címek**

**8. §**

(1) Cegléd város testvérvárosi kapcsolatainak fejlesztése elismeréseként, annak a Cegléd testvérvárosában élő és tevékenykedő személynek, szervezetnek vagy közösségnek adományozható „*A Testvérvárosi Kapcsolatokért*” kitüntető cím, aki Cegléd város testvérvárosi kapcsolatainak fejlesztéséért kimagaslóan tevékenykedett, a várossal kapcsolatban, vagy a város lakossága érdekében más módon elismerésre méltót alkotott.

(2) A kitüntető cím adományozására javaslatot a képviselő-testület tagja és bizottsági tehetnek, megfelelő írásbeli indokolással:

*a)* a javaslatot legkésőbb május 1-jéig a polgármesterhez kell eljuttatni.

*b)* a kitüntető cím adományozásáról a Képviselő-testület legkésőbb a nyári ülésszünet előtti utolsó ülésén dönt.

(3) A kitüntető címben részesített személynek, szervezetnek, közösségnek vagy meghatalmazottjának Kossuth szeptember 24-ei toborzóbeszédének évfordulója alkalmából, vagy testvérváros valamely rendezvényén kerül átadásra a díszoklevél, az emlékplakett és a kitüntető cím adományozásáról szóló igazolás.

**9. §**

(1) Cegléd város idegenforgalmának fejlesztése elismeréseként, annak a természetes személynek, vagy jogi személyiséggel rendelkező bármilyen szervezetnek adományozható a „*Cegléd Város Idegenforgalmáért*” kitüntető cím, aki Cegléd város idegenforgalmának fejlesztéséért kimagaslóan tevékenykedett, a várossal kapcsolatban, továbbá a város lakossága érdekében más módon elismerésre méltót alkotott.

(2) Az adományozásra javaslatot a képviselő-testület tagja és bizottsága tehet, megfelelő írásbeli indokolással:

*a)* a javaslatot legkésőbb május 1-jéig a polgármesterhez kell eljuttatni.

*b)* a kitüntető cím adományozásáról a Képviselő-testület legkésőbb a nyári ülésszünet előtti utolsó ülésén dönt.

(3) A kitüntető címben részesített természetes személynek, jogi személynek vagy meghatalmazottjának Kossuth szeptember 24-ei toborzóbeszédének évfordulója alkalmából kerül átadásra a díszoklevél, az emlékplakett és a kitüntető cím adományozásáról szóló igazolás.

**4. Szakmai elismerések**

**10. §**

(1) „*Cegléd Város Egészségügyéért*” elismerő oklevél adományozható

*a)* az egészségügyi alap- és szakellátás területén dolgozó orvosnak, szakdolgozónak, kisegítő alkalmazottnak, aki munkájával kiemelkedő teljesítményt nyújtott, és nagymértékben hozzájárult a lakosság egészségi állapotának jobbításához, továbbá

*b)* annak, aki a város egészségügyi alapellátását szakmai tevékenységével nagymértékben segítette, támogatta.

(2) Az adományozásra javaslatot a képviselő-testület tagja és bizottsága, valamint az egészségügyi alapellátás munkáltatója és érdekképviseleti szerve tehet, megfelelő írásbeli indokolással. A javaslatot legkésőbb május 1-jéig kell a polgármesterhez kell eljuttatni.

(3) Az elismerő oklevél Semmelweis-nap alkalmából, ünnepélyes keretek között kerül átadásra.

**11. §**

(1) „*Cegléd Város Kultúrájáért*” elismerő oklevél adományozható annak a személynek, csoportnak, civil vagy egyházi szervezetnek, aki a város kulturális életében legalább öt éve kimagasló szakmai munkát, magas színvonalú értékteremtő, közvetítő, és támogató tevékenységet folytat.

(2) Az adományozásra javaslatot a képviselő-testület tagja és bizottsága, valamint közművelődési szerv vezetője, egyházi szervezet, valamint az ágazatban tevékenykedő civil szervezet tehet, megfelelő írásbeli indokolással. A javaslatot legkésőbb október 31-iga polgármesterhez kell eljuttatni.

(3) Az elismerő oklevél A Magyar Kultúra Napja alkalmából, ünnepélyes keretek között kerül átadásra.

**12. §**

(1) „*Cegléd Város Szociális Szolgálatáért*” elismerő oklevél adományozható annak a szociális, gyermekjóléti, gyermekvédelmi ellátásban, a foglalkoztatáspolitika területén, vagy a szociálisan rászorulók támogatását felvállaló civil szervezetben a város területén legalább öt éve kiemelkedő tevékenységet végző személy munkájának elismerésére.

(2) Az adományozásra javaslatot a képviselő-testület tagja és bizottsága, valamint a szociális szolgálat munkáltatója, egyházi szervezet, valamint az ágazatban tevékenykedő civil szervezet tehet, megfelelő írásbeli indokolással. A javaslatot legkésőbb szeptember 15-ig a polgármesterhez kell eljuttatni.

(3) Az elismerő oklevél A Szociális Munka Napja alkalmából, ünnepélyes keretek között kerül átadásra.

**13. §**

(1) Az *év Mentőse* elismerő oklevél adományozható az Országos Mentőszolgálat Ceglédi Mentőállomása állományában dolgozó mentős részére, aki a betegellátás során kiemelkedő és példamutató munkát végez.

(2) Az adományozásra javaslatot a Ceglédi Mentőállomás vezetője tehet, megfelelő írásbeli indokolással. A javaslatot legkésőbb január 31-ig a polgármesterhez kell eljuttatni.

(3) Az elismerő oklevél március 15-én, ünnepélyes keretek között kerül átadásra.

**14. §**

(1) Az *év Rendőre* elismerő oklevél adományozható a Ceglédi Rendőrkapitányság állományában dolgozó rendőr részére, aki a város közbiztonsága érdekében kiemelkedő és példamutató munkát végez.

(2) Az adományozásra javaslatot a Ceglédi Rendőrkapitányság vezetője tehet, megfelelő írásbeli indokolással. A javaslatot legkésőbb január 31-ig a polgármesterhez kell eljuttatni.

(3) Az elismerő oklevél március 15-én, ünnepélyes keretek között kerül átadásra.

**15. §**

(1) Az *év Tűzoltója* elismerő oklevél adományozható a Ceglédi Hivatásos Tűzoltó-parancsnokság állományában dolgozó tűzoltó részére, aki a tűzmegelőzésben, tűzoltásban, kárelhárításban kiemelkedő és példamutató munkát végez.

(2) Az adományozásra javaslatot a Ceglédi Hivatásos Tűzoltó-parancsnokság vezetője tehet, megfelelő írásbeli indokolással. A javaslatot legkésőbb január 31-ig a polgármesterhez kell eljuttatni.

(3) Az elismerő oklevél március 15-én, ünnepélyes keretek között kerül átadásra.

**16. §**

(1) Az *év Polgárőre* elismerő oklevél adományozható annak a ceglédi lakos, polgárőr tevékenységet végző személy részére, aki a város közössége érdekében kiemelkedő és példamutató munkát végez.

(2) Az adományozásra javaslatot ceglédi székhelyű polgárőr egyesület elnöke tehet, megfelelő írásbeli indokolással. A javaslatot legkésőbb január 31-ig a polgármesterhez kell eljuttatni.

(3) Az elismerő oklevél március 15-én, ünnepélyes keretek között kerül átadásra.

**5. Záró rendelkezések**

**17. §**

(1) Hatályát veszti a helyi kitüntetések alapításáról és adományozásának rendjéről szóló 38/2003. (XII. 31.) Ök. rendelet.

(2) Az e rendelet hatálybalépését megelőzően adományozott kitüntetések és elismerések tovább viselhetők, az 5. § szerinti megvonás kivételével.

**18. §**

Ez a rendelet 2026. január 1-jén lép hatályba.

Dr. Diósgyőri Gitta s. k. Dr. Csáky András s. k.

címzetes főjegyző polgármester

**--------**

*1. melléklet a …/2025. (XII. 19.) önkormányzati rendelethez*

**Javaslat**

**Cegléd Város Önkormányzata által alapított kitüntetésre**

(cím, díj, szakmai elismerés adományozására)

A javaslattevő neve és címe: .........................................................................................................................

A kitüntetés, díj, vagy elismerés megnevezése: ............................................................................................

A javasolt személy, szervezet neve: .............................................................................................................

A javasolt személy, szervezet értesítési címe, elérhetősége (telefonszáma, e-mail):

.......................................................................................................................................................................

Indokolás (néhány mondat, ami átadáskor méltatásként elhangzik):

.......................................................................................................................................................................

.......................................................................................................................................................................

.......................................................................................................................................................................

.......................................................................................................................................................................

A szakmai tevékenységet (életutat) is bemutató részletes indokolás külön lapon…..

Dátum: ....................................................................

Javaslattevő aláírása:

Javaslattevő titulusa:

--------

*2. melléklet a …/2025. (XII. 19.) önkormányzati rendelethez*

**E rendelet szerinti elismerések leírása**

1. **Díjak**
   1. **Cegléd Város Pedagógiai Díja** leírás:

1.1.1. Bronzplakett: 8 cm átmérőjű, az első oldalán egy tógába öltözött nőalak kezét, egy könyvet tartó, ugyancsak antik ruhába öltözött kisgyermek fejére helyezi. Ugyanitt látható a díj nevének felírása. A plakett hátsó oldalán Cegléd címere, alatta mirtusz-koszorúval övezett papirusztekercs, amelyre a díjazott nevét és az odaítélés évszámát lehet gravírozni.

1.1.2.Oklevél: A4-es méretű díszes irat, melyen a bronzplakett motívumai láthatók a következő szöveggel:

*"Cegléd Város Pedagógiai Díja ...........................................(óvónőnek, tanítónőnek/tanítónak, tanárnőnek/tanárnak, oktatónak* ***-*** *a megfelelő szót írva a név után -),*

*kimagasló pedagógiai munkássága elismeréseként,*

*Cegléd Város Önkormányzata nevében.*

*(Kelt:) Cegléd,............................(p.h.)* *…………….(polgármester)*”

1.2. **Cegléd Város Sportjáért Díj** leírása:

1.2.1. Bronzplakett: 8 cm átmérőjű, az első oldalán NIKÉ, a győzelem istennőjének alakja található. Ugyanitt látható a díj nevének felírása. A plakett hátsó oldalán Cegléd címere, alatta mirtuszkoszorúval övezett papirusztekercs, amelyre a díjazott nevét és az odaítélés évszámát lehet gravírozni.

1.2.2. Oklevél: A4-es méretű díszes irat, melyen a bronzplakett motívumai láthatók a következő szöveggel:

*„Cegléd Város Sportjáért Díj ………… -nak, kimagasló sport munkássága elismeréseként, Cegléd Város Önkormányzata nevében.*

*Cegléd (ph.) …………………(polgármester)”*

1. **Kitüntető címek**
   1. **A Testvérvárosi Kapcsolatokért** cím leírás:

2.1.1. Bronzplakett: 8 cm átmérőjű, az első oldalán a ceglédi Városháza képe, és körben a testvérvárosok magyar megnevezéssel, valamint a cím elnevezése szerepel. A plakett hátsó oldalán Cegléd címere, alatta mirtusz-koszorúval övezett papirusztekercs, amelyre a kitüntetett nevét és az odaítélés évszámát lehet gravírozni.

2.1.2. Oklevél: A4-es méretű, díszes irat, melyen a bronzplakett motívumai láthatók a következő szöveggel:

*"A testvérvárosi kapcsolatokért kitüntető cím …………………………... – nak,*

*kimagasló munkássága elismeréseként, Cegléd Város Önkormányzata nevében:*

*Cegléd, ……………………(p. h.)……………………………….. (polgármester)"*

2.1.3. A oklevélnek, és az igazolásnak tartalmaznia kell:

2.1.3.1. Cegléd várost, mint adományozót;

2.1.3.2. az adományozott nevét, foglalkozását (tevékenységét);

2.1.3.3. az adományozás jogcímét, indokát;

2.1.3.4. az adományozás időpontját.

2.2. **Cegléd Város Idegenforgalmáért** cím leírása:

2.2.1. Bronzplakett: 8 cm átmérőjű, az első oldalán a Ceglédi Termálfürdő képe, valamint a cím elnevezése szerepel A plakett hátsó oldalán Cegléd címere, alatta mirtusz-koszorúval övezett papirusztekercs, amelyre a kitüntetett nevét és az odaítélés évszámát lehet gravírozni.

2.2.2. Az oklevél A4-es méretű díszes irat, melyen a bronzplakett motívumai láthatók a következő szöveggel:

*„Cegléd város Idegenforgalmáért” kitüntető cím …………………………... – nak,*

*kimagasló munkássága elismeréseként, Cegléd Város Önkormányzata nevében:*

*Cegléd, ……………………(p. h.)……………………………..(polgármester)”*

2.2.3. A oklevélnek, és az igazolásnak tartalmaznia kell:

2.2.3.1. Cegléd várost, mint adományozót;

2.2.3.2. az adományozott nevét, foglalkozását (tevékenységét);

2.2.3.3. az adományozás jogcímét, indokát;

2.2.3.4. az adományozás időpontját.

**3. Szakmai elismerések**

3.1. **Cegléd Város Egészségügyéért oklevél leírása:** A4-es méretű, világoskék alapszínű díszes irat, melyen Cegléd címere látható, a következő szöveggel:

*„Cegléd Város Egészségügyéért” ………………………………………………………..… -nak,*

*az egészségügyi ellátásban nyújtott kimagasló munkássága elismeréseként,*

*Cegléd Város Önkormányzata nevében.*

*Cegléd, (ph.) …………………(polgármester)”*

3.2. **Cegléd város Kultúrájáért** **oklevél leírása**: A4-es méretű díszes irat, melyen Cegléd címere látható, a következő szöveggel:

*„Cegléd Város Kultúrájáért” ……………………………-nak,*

*a város kulturális életében nyújtott kimagasló munkássága elismeréseként,*

*Cegléd Város Önkormányzata nevében.*

*Cegléd (ph.) …………………(polgármester)”*

3.3. **Cegléd Város Szociális Szolgálatáért oklevél leírása**: A4-es méretű díszes irat, melyen Cegléd város címere látható, a következő szöveggel:

*„Cegléd Város Szociális Szolgálatáért” ………… -nak,*

*a rászoruló emberek támogatásában nyújtott kimagasló munkássága elismeréseként,*

*Cegléd Város Önkormányzata nevében.*

*Cegléd (ph.) …………………(polgármester)”*

3.4. **…** év **Mentőse oklevél leírása**: A4-es méretű díszes irat, melyen Cegléd címere látható, a következő szöveggel:

*„… év Mentőse elismerés” ………………..… -nak,*

*a betegellátás során végzett kiemelkedő és példamutató munkája elismeréseként,*

*Cegléd Város Önkormányzata nevében.*

*Cegléd (ph.) …………………(polgármester)”*

3.5**. …** év **Rendőre oklevél leírása**: A4-es méretű díszes irat, melyen Cegléd címere látható, a következő szöveggel:

*„… év Rendőre elismerés” ………………..… -nak,*

*a város közbiztonsága érdekében végzett kiemelkedő és példamutató munkája elismeréseként,*

*Cegléd Város Önkormányzata nevében.*

*Cegléd (ph.) …………………(polgármester)”*

3.6. **…** év **Tűzoltója oklevél leírása**: A4-es méretű díszes irat, melyen Cegléd címere látható, a következő szöveggel:

*„… év Tűzoltója elismerés” ………………..… -nak,*

*a tűzmegelőzésben, tűzoltásban, kárelhárításban végzett kiemelkedő és példamutató*

*munkája elismeréseként,*

*Cegléd Város Önkormányzata nevében.*

*Cegléd (ph.) …………………(polgármester)”*

3.7. **…** év **Polgárőre oklevél leírása**: A4-es méretű díszes irat, melyen Cegléd címere látható, a következő szöveggel:

*„… év Polgárőre elismerés” ………………..… -nak,*

*a város közössége érdekében végzett kiemelkedő és példamutató*

*munkája elismeréseként,*

*Cegléd Város Önkormányzata nevében.*

*Cegléd (ph.) …………………(polgármester)”*

**--------**